پاکستان کې په تشدد، وژنو د انساني حقوقو ډلې تشویش
ایچ ار سې پې وئیلې دا خبره ډیره د تشویش وړ ده چې د تشدد د مخنیوي د پاره گامونه په نظر نه راځي. اداره زیاتوي په مهذب ټولنه کې داسې قسمه پیښې هیڅ ځائې نه لري
پاکستان کې د انساني حقوقو غیر حکومتي ډلې هیومن رائټس کمیشن اف پاکستان وئیلې هیواد کې د اقلیتونو پرضد د تشدد او غیر برداشت په نتیجه کې شوې حملو باندې سخت تشویش لري. ادارې وئیلې د تشدد مخه نیولو کې د ناکامۍ په وجه د عدم برداشت په پیښو کې زیاتوالی راغلی دی. د گل په ورځ یو بیان کې د ایچ ار سې پې مشرې زهره یوسف وئیلې په دې ورستیو ورځو کې د کمزورو ډلو خلاف تشدد کې اضافه شوې ده او حکومت باید د اقلیتونو د تحفظ د پاره گامونه پورته کړې. بیان کې د هاغه پیښو ذکر شوی دی چې د ایچ ار سې په وینا اقلیتونه پکې په نخښه کړی شوې دي. بیان کې وویل شوې کراچۍ کې یو شیعه کاروباري کس او د هغه ځوی وژل شوی، هم کراچۍ کې د بوهره فرقې غړي په نخښه کړی شوې دي، بلوچستان کې د ایران نه هیواد ته بیرته تلونکې شیعه زائرین وژل شوې، کراچۍ کې یو احمدي دوکاندار وژل شوی او مردان کې د عیسایانو په عباتخانه یا حمله شوې، د عیسایانو په کورونو حملې شوې او لوټلی شوې دي. ایچ ار سې پې وئیلې دا خبره ډیره د تشویش وړ ده چې د تشدد د مخنیوي د پاره گامونه په نظر نه راځي. اداره زیاتوي په مهذب ټولنه کې داسې قسمه پیښې هیڅ ځائې نه لري. د ایچ ارسې پې مشره زیاتوي چې که چرې د تشدد د مخنیوي د پاره گامونه پورته نه کړل شول نو د هیواد بقا د خطر سره مخامخ کیدی شي. د پاکستان حکومتي چارواکې وائي هیواد کې د اقلتونو د تحفظ د پاره کلک گامونه پورته کړی شوې دي. چارواکې هیواد کې د تشدد او د ترهگرۍ پړه په تندلارو وسله والو اچوي او وائي تندلارې د پاکستان په اکثریت خپل نظریات تپل غواړي.